b'\n_START_ARTICLE_\nOnePlus One\n_START_SECTION_\nOminaisuudet\n_START_PARAGRAPH_\nOnePlus One on saatavilla mustana ja valkoisena. Puhelimessa on 5,5 tuuman HD-n\xc3\xa4ytt\xc3\xb6, jonka resoluutio on 1\xc2\xa0920 \xc3\x97 1\xc2\xa0080 pikseli\xc3\xa4. Akun kapasiteetti on 3\xc2\xa0100 milliampeerituntia.\n_START_SECTION_\nTekniset tiedot\n_START_PARAGRAPH_\nOnePlus Onessa on neliytiminen Qualcomm Snapdragon 801 -prosessori. Siin\xc3\xa4 on nelj\xc3\xa4  2,5\xc2\xa0gigahertsin Krait 400 -suoritinydint\xc3\xa4. Puhelimessa on kolme gigatavua k\xc3\xa4ytt\xc3\xb6muistia. Tallennustilaa on mallista riippuen 16 tai 64 gigatavua. Puhelimessa ei ole muistikorttipaikkaa.\n_START_SECTION_\nKamera\n_START_PARAGRAPH_\nOnePlus Onessa on kuudesta linssielementist\xc3\xa4 koostuva 13 megapikselin Sony Exmor IMX214 -kamera. Kamerassa on LED-kaksoissalama ja sill\xc3\xa4 voi kuvata 4K-videoita. Etukamerassa on viisi megapikseli\xc3\xa4. OnePlus One sis\xc3\xa4lt\xc3\xa4\xc3\xa4 valmistajan oman kamerasovelluksen. Puhelimessa ei ole erillist\xc3\xa4 kamerapainiketta.\n_START_SECTION_\nK\xc3\xa4ytt\xc3\xb6j\xc3\xa4rjestelm\xc3\xa4\n_START_PARAGRAPH_\nOnePlus Onessa on esiasennettuna CyanogenMod 11S puhelimen Android 4.4 -k\xc3\xa4ytt\xc3\xb6j\xc3\xa4rjestelm\xc3\xa4n p\xc3\xa4\xc3\xa4lle. CyanogenMod tunnetaan perus-Androidia monipuolisempana, eik\xc3\xa4 se sis\xc3\xa4ll\xc3\xa4 puhelinvalmistajan omia sovelluksia. Lis\xc3\xa4ksi CyanogenMod antaa k\xc3\xa4ytt\xc3\xa4j\xc3\xa4lle mahdollisuudet rajata eri sovellusten tarvitsemia oikeuksia. OnePlus on luvannut puhelimelleen p\xc3\xa4ivityksi\xc3\xa4 v\xc3\xa4hint\xc3\xa4\xc3\xa4n kahdeksi vuodeksi. Yhti\xc3\xb6 lupasi p\xc3\xa4ivityksen Android 5.0 Lollipoppiin alun perin 90 p\xc3\xa4iv\xc3\xa4n sis\xc3\xa4ll\xc3\xa4 l\xc3\xa4hdekoodin julkaisusta, mutta p\xc3\xa4ivitys my\xc3\xb6h\xc3\xa4styi useita viikkoja. P\xc3\xa4ivitys julkaistiin lopulta huhtikuun 2015 alussa. Samoihin aikoihin OnePlus julkaisi my\xc3\xb6s oman OxygenOS-k\xc3\xa4ytt\xc3\xb6j\xc3\xa4rjestelm\xc3\xa4ns\xc3\xa4.\n_START_SECTION_\nMyynti\n_START_PARAGRAPH_\nOnePlus Onea ei myyd\xc3\xa4 lainkaan tavallisissa kivijalkakaupoissa, vaan ainoastaan verkossa. Aluksi puhelimia sai ostaa vain saatuaan kutsun toiselta puhelimen omistajalta tai osallistuttuaan valmistajan kampanjaan. Lis\xc3\xa4ksi oli erityisi\xc3\xa4 p\xc3\xa4ivi\xc3\xa4, kuten Black Friday ja joulunalusp\xc3\xa4iv\xc3\xa4t, jolloin kuka tahansa saattoi ostaa OnePlus Onen. Vuoden 2015 alusta l\xc3\xa4htien puhelimia saattoi ostaa kuka tahansa tiistaisin. Nyky\xc3\xa4\xc3\xa4n puhelimia voi ostaa kuka tahansa min\xc3\xa4 tahansa p\xc3\xa4iv\xc3\xa4n\xc3\xa4. Puhelinta myytiin aluksi 269 (16 GB:n malli) ja 299 euron (64 GB:n malli) hintaan, mutta euron arvon laskettua suhteessa dollariin puhelimen hintaa p\xc3\xa4\xc3\xa4dyttiin nostamaan 299 ja 349 euroon. OnePlus ilmoitti marraskuussa 2014, ett\xc3\xa4 puhelinta oli myyty yli puoli miljoonaa kappaletta.\n_START_SECTION_\nVastaanotto\n_START_PARAGRAPH_\nOnePlus One otettiin vastaan eritt\xc3\xa4in positiivisesti. Taskumuron vertailun mukaan "One tuntuu selv\xc3\xa4sti hintaluokkaansa laadukkaammalta". Puhelinta moitittiin l\xc3\xa4hinn\xc3\xa4 kuuluvuusongelmista ja ajoittaisesta kaatuilusta.'